**RESYME` OG SPØRSMÅL FRA SØNDAGENS TALE, DATERT 27.10.2019, VED menighetsrådgiver Stein Bjørkholt**

**TEMA:** **DERE ER VERDENS LYS**

**Teksten er hentet fra MATTEUS 5.13-16**

Det er blitt sagt; «tro er en privatsak». Jesus påpeker at det ikke bare handler om oss selv, men om livet rundt oss. Vi skal være det saltet og lyset som kan være positivt for samfunnet der vi bor. En av funksjonene våre er å løfte frem det gode. Jesus har kalt oss til å stå opp for det som er positivt. Ved å fremsnakke det positive som skjer i f. eks nærmiljøet , så kan vi være salt og lys der vi bor.

Jesu ord er bekreftende. Det finnes et lys i oss som denne verden trenger. Det handler om at vi skal være det vi er skapt til å være. Ikke i kraft av noe vi gjør, men i kraft av troen på Jesus Kristus. Det handler ikke om hva vi gjør, men om hva Jesus har gjort.

Hva hvis saltet mister sin kraft? Hvis ikke vi er salt og lys, hvem skal da være det? Vi er kalt til å stå opp **for** og **mot** noe. Opplever vi krefter i samfunnet som ikke er bra, så kan vi stå opp mot dem. Vi kan være et viktig orienteringspunkt for andre i vår nærhet ved å vise omsorg, oppmuntring og kjærlighet.

**Spørsmål/fokusområder til bruk i småfellesskapene**

1. Les tekstene det er talt over høyt sammen i gruppa. Om det er brukt flere bibeltekster, kan dere velge hvilke dere vil lese høyt. La teksten synke inn ved at det er stille noen minutter, og be gjerne en bønn om Guds åpenbaring over teksten.
2. Samtal i noen minutter om de tankene du får når du leser teksten eller har hørt talen. (Dette punktet kan føre oss langt på viddene. Det er derfor lurt å begrense det til 3-4 innspill og ta disse med videre inn i neste spørsmål, gjerne ved å notere ned stikkord)
3. Samtal om disse 3 dimensjonene i teksten(e)
4. Hvordan berører teksten(e)/talen Guds forhold til meg og mitt forhold til Gud?
5. Hvordan berører teksten(e)/talen mitt forhold til småfellesskapet / menigheten?
6. Er det noe i teksten(e)/talen som vender blikket vårt ut til de vi er kalt til å vinne?
7. Del med gruppa hva Gud gir deg gjennom samtalen og hva han vil lære deg eller ønsker for deg i fortsettelsen.
8. Hva trenger du forbønn for?

Erfaringen vår er at ingen vil bruke denne ressursen likt. Dette er kun ment som en hjelp . Vær fri til å lede samtalen slik du kjenner blir riktig for din gruppe. Vi oppmuntrer deg til å spørre Gud hva han vil åpenbare for gruppen og for enkeltpersoner.